《和陶归去来兮辞》
宋代·苏轼

归去来兮，吾方南迁安得归。
卧江海之澒洞，吊鼓角之凄悲。
迹泥蟠而愈深，时电往而莫追。
怀西南之归路，梦良是而觉非。
悟此生之何常，犹寒暑之异衣。
岂袭裘而念葛，盖得觕而丧微。
我归甚易，匪驰匪奔。
俯仰还家，下车阖门。
藩垣虽缺，堂室故存。
挹吾天醴，注之洼尊。
饮月露以洗心，餐朝霞而眩颜。
混客主而为一，俾妇姑之相安。
知盗窃之何有，乃掊门而折关。
廓圜镜以外照，纳万象而中观。
治废井以晨汲，滃百泉之夜还。
守静极以自作，时爵跃而鲵桓。
归去来兮，请终老于斯游。
我先人之敝庐，复舍此而焉求？
均海南与汉北，挈往来而无忧。
畸人告予以一言，非八卦与九畴。
方饥须粮，已济无舟。
忽人牛之皆丧，但乔木与高丘。
警六用之无成，自一根之返流。
望故家而求息，曷中道之三休。
已矣乎，吾生有命归有时，
我初无行亦无留。驾言随子听所之，
岂以师南华而废从安期。谓汤稼之终枯，
遂不溉而不耔。师渊明之雅放，
和百篇之新诗。赋归来之清引，
我其後身盖无疑。

作者简介：苏轼，（1037年1月8日-1101年8月24日）字子瞻、和仲，号铁冠道人、东坡居士，世称苏东坡、苏仙，汉族，眉州眉山（四川省眉山市）人，祖籍河北栾城，北宋著名文学家、书法家、画家，历史治水名人。苏轼是北宋中期文坛领袖，在诗、词、散文、书、画等方面取得很高成就。文纵横恣肆；诗题材广阔，清新豪健，善用夸张比喻，独具风格，与黄庭坚并称“苏黄”；词开豪放一派，与辛弃疾同是豪放派代表，并称“苏辛”；散文著述宏富，豪放自如，与欧阳修并称“欧苏”，为“唐宋八大家”之一。苏轼善书，“宋四家”之一；擅长文人画，尤擅墨竹、怪石、枯木等。与韩愈、柳宗元和欧阳修合称“千古文章四大家”。作品有《东坡七集》《东坡易传》《东坡乐府》《潇湘竹石图卷》《古木怪石图卷》等。